P6_TA(2006)0351

Ravimite võltsimine

Euroopa Parlamendi resolutsioon ravimite võltsimise kohta

Euroopa Parlament,

- võttes arvesse 15., 16. ja 17. juulil 2006. aastal Peterburis toimunud G8-riikide riigipeade ja valitsusjuhtide tippkohtumisel vastu võetud deklaratsiooni võltsimisvastase võitluse kohta;

- võttes arvesse Rahvusvahelise Terviseorganisatsiooni 18. veebruari 2006. aasta konverentsil vastu võetud Rooma deklaratsiooni;

- võttes arvesse komisjoni algatusi intellektuaalomandi õiguste kaitse valdkonnas ja komisjonis 2005. aasta oktoobris vastu võetud võltsimise ja piraatluse vastast tegevuskava;

- võttes arvesse Euroopa Ühenduste Kohtu 13. septembri 2005. aasta otsust (C-176/03), mis suurendas Euroopa Ühenduse volitusi näha ette kriminaalkaristusi võltsimisega seotud küsimustes;

- võttes arvesse Maailma Terviseorganisatsiooni 29. mai 2006. aasta resolutsiooni "Rahvatervis, innovatsioon, meditsiinialased alusuuringud ja intellektuaalomandi õigused";

- võttes arvesse kodukorra artikli 108 lõiget 5,

A. arvestades, et ravimite võltsimisel on äärmiselt rasked tagajärjed, mis ohustavad miljonite inimeste elu ja tervist;

B. arvestades, et Maailma Terviseorganisatsiooni määratluse kohaselt on võltsitud ravim "igasugune ravim, mis on teadlikult ja pettuse eesmärgil varustatud etiketiga, millel on esitatud selle olemuse ja/või päritolu suhtes väär teave. Siinjuures võib tegemist olla originaal- või geneerilise ravimiga, mis sisaldabõigeid või valesid koostisaineid või on ilma aktiivse toimeaineta või ei sisalda aktiivset toimeainet piisavas koguses, või võltsitud pakendiga ravimiga";

C. märkides, et kõnesolevad võltsitud ravimid ringlevad põhiliselt arenguriikides ning neid kasutatakse selliste surmavate haiguste raviks, nagu malaaria, tuberkuloos ja HIV/AIDS;

D. arvestades, et Maailma Terviseorganisatsiooni hinnangul moodustavad võltsitud ravimid praegu 10% kogu maailma ravimiturust ning USA toidu- ja ravimiameti (Food and Drug Administration) hinnangul rohkem kui 10%; kuni 70% Kamerunis kasutatavatest malaariavastastest ravimitest on osutunud võltsinguteks, kusjuures 2003. aastal tuvastas Maailma Terviseorganisatsioon võltsitud ravimite nii suure osakaalu veel kuues Aafrika riigis; hinnanguliselt 25% arenguriikides tarvitatavatest ravimitest (Pakistanis ja Nigeerias 50%) on võltsingud;

E. arvestades, et Maailma Terviseorganisatsiooni andmetel tuleks miljoni surmaga lõppenud malaariajuhtumi kohta igal aastal 200000 puhul pidada põhjuseks ravimite vale manustamist või võltsitud ravimite tarvitamist;

F. arvestades, et ravimite võltsimist esineb üle terve maailma, peamiselt Aafrikas, Aasias, Ladina-Ameerikas ja Venemaal;

G. arvestades, et Maailma Terviseorganisatsiooni andmetel on peamised tegurid, mis põhjustavad võltsitud ravimite levikut, järgmised: ravimite võltsimist keelustavate seaduste puudumine, leebed kriminaalkaristused, reguleerivate asutuste vähene suutlikkus või nende puudumine farmaatsiasektoris, ravimite puudus või ebaühtlane ravimitega varustamine, kontrolli puudumine riigist välja viidavate ravimite üle, mitme vahendajaga tehingud, korruptsioon ja sisekonfliktid;

H. arvestades, et võltsitud ravimite kaubandust põhjustab samuti ebapiisav poliitiline teadlikkus ja asjaomase tegevuse puudumine, vilets reguleerimissüsteem, vähene haldussuutlikkus ning, eelkõige arenguriikide puhul, inimeste vähene juurdepääs riigivõimu valduses olevatele päris ravimitele;

I. avaldades kahetsust, et Euroopa Liit pole õigeaegselt alustanud rahvusvahelist võltsinguvastast tegevust, samal ajal kui on olemas oht, et piiride avatumaks muutumine ja uue tehnoloogia levik (Internet) suurendavad piraatlust,

1. on hinnangul, et Euroopa Liit peab tagama asjakohaste vahendite olemasolu, et edukalt võidelda ebaseadusliku tegevusega piraatluse ja ravimite võltsimise valdkonnas;

2. kutsub komisjoni üles mitte piirduma selles valdkonnas teatisega "Strateegia intellektuaalomandi õiguskaitse tagamiseks kolmandates riikides"; julgustab Euroopa Liitu võtma eelkõige asjakohaseid meetmeid, et võidelda ravimite võltsimise nuhtlusega oma territooriumil;

3. kutsub Euroopa Liitu üles tegema algatusi, et tõhustada meditsiini valdkonnas turustatavate toodete ja materjalide kvaliteedi kontrolli ja reguleerimist vaestes riikides ning parandada ravimite kättesaadavust taskukohase hinnaga;

4. kustub Euroopa Liitu üles algatama ülemaailmset tegevust eesmärgiga võtta vastu konventsioon, mille abil luua kõikide riikide kriminaalõiguses eraldi kuriteo koosseis ravimite võltsimise, võltsitud ravimite omamise ja levitamise suhtes;

5. nõuab tungivalt, et nii riiklikul kui rahvusvahelisel tasandil tugevdataks koostööd võltsingute vastase võitlusega seotud asutuste vahel;

6. rõhutab, et selliste tegevuskavade puhul on suur tähtsus ennetusmeetmetel, sealhulgas asjaomaste struktuuride loomisel, koostööl, teadlikkuse tõstmise kampaaniatel, mida soovitatavalt peaks läbi viima riigiasutused, ning meetmete elluviimiseks vajaliku poliitilise tahte olemasolul;

7. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele, ÜRO peasekretärile ja Maailma Terviseorganisatsiooni peasekretärile.

--------------------------------------------------